Uncategorized Archives - Page 2 of 5 - Bybelskool vir Bereane
'n Nuwe siklus begin!
February 1, 2019 nati@stander.co.za
Ons het dit gedoen! Ons het die Bybel in 3 jaar deurgelees! Baie dankie vir elkeen wat saam lees en al die boodskappe wat julle vir my stuur. Dit beteken vir my baie.
Vandag begin 'n splinternuwe 3-jaar siklus. Dit beteken jy benodig 'n nuwe leesrooster wat jou deur die eerste jaar gaan neem.
Jy kan die leesrooster aflaai deur op hierdie skakel te klik
Ons herhaal met ander woorde nou die proses waarmee ons die afgelope 3 jaar mee besig was.
Dit sal vir my heerlik wees as jy kies om te bly en aan te hou met die saamreis. Maar as jy om een of ander rede wil ophou en eerder 'n ander metode van Bybellees wil gebruik, dan verstaan ek heeltemal.
Onder aan hierdie epos is daar 'n "unsubscribe" knoppie. Klik dit gewoon en jy sal ophou om die refleksievrae per epos te ontvang.
Indien jy kies om jou Bybel vir 'n tweede keer deur te lees, dan is jy welkom om te bly! Dit sal vir my lekker wees as jy nog 'n siklus saamreis deur God se Woord.
Dankie vir jou saamreis en al die vrae en insette deur die 3 jaar. Dit is werklik spesiaal vir my.
January 14, 2019 nati@stander.co.za
Het jy hierdie mooi woorde gesien wat Lemuel se Ma vir hom gesê het? Dit praat vanoggend met my…
"Praat jý vir dié wat self nie hulle sê mag sê nie, kom op vir die reg van dié wat te gronde gaan;" (Spr 31:8)
Praat namens hulle wat nie kan praat nie. Wees 'n stem vir die stemlose. Dit vra van my om te vereenselwig met mense wat swaarder kry as wat ek doen. Dit vra ook dat wanneer ek in 'n posisie van invloed is, ek nie die stemloses sal vergeet nie.
Kan jy dink hoe 'n samelewing sal lyk as leiers nie op eie gewin uit is nie, maar waarlik uitkyk vir die belange van onderdrukte persone? Dit help nie ek sit en wag vir so 'n samelewing om ééndag te vorm nie. Dit begin by my.
December 20, 2018 nati@stander.co.za
In gister se hoofstuk het ons gelees dat gelowiges nie bang hoef te wees vir God se komende oordeel nie. Ook maar goed só, want as Openbaring 16 vandag uitbrei oor wat wag, is dit niks minder as vreesaanjaend nie.
En dan presies in die middel van die 6 oordele, lees ons iets wat ons tot stilstand roep. Toe die derde engel die bak met God se oordeel moet omkeer, sê hy:
"Toe het ek die engel wat oor die water toesig hou, hoor sê: "U is regverdig,
U wat is en wat was, U, die Heilige, omdat U hierdie oordeel voltrek het;" (vers 5)
Dit voel so vreemd om woorde soos "regverdig" in dieselfde sin as "oordeel" te lees – veral as mens in ag neem hoe geweldig fel God se oordeel in Openbaring 16 is.
Toe tref dit my: Glo ons nog hierin? Glo ons nog in 'n God wat mag oordeel? Glo ons nog in 'n God wat selfs mag straf as Hy so sou goed dink? Of het ons van God 'n sagte teddiebeer gemaak wat eintlik net daar is vir my emosionele onderskraging?
'n Paar jaar gelede het die sosioloog Christian Smith die term "moral therapeutic deism" geformuleer. Dit was na aanleiding van hulle observasies van 'n nuwe geslag gelowiges.
Volgens "moral therapeutic deism" – oftewel "moralistiese terapeutiese deïsme" het God nie veel erg aan hoe ek (of ander mense) hulle lewens lei nie. Gevolglik moet ek ook nie 'n te groot bohaai maak oor morele waardes en moraliteit nie. Nie net glo die nuwe generasie "gelowiges" nie aan iets soos straf nie, maar hulle glo ook nie dat God soms opofferinge van jou vereis nie. Verhouding met die Here word gereduseer tot 'n terapeutiese rol. Hy is eintlik maar net daar om jou te bemoedig en aan te moedig soos jy deur die lewe gaan – dit is nou die lewe en lewenstyl wat jy vir jouself kies.
Dit is tragies, maar dit is ongelukkig waar talle Christene hulself vandag bevind. Maar dit is hoekom dit so belangrik is dat ons Bybel lees soos wat ons doen. Want sodoende konfronteer ons onsself met die feit dat God nie "neutraal" oor alles in die lewe voel nie. Inteendeel, soms voel Hy passievol toornig oor sonde.
Gaan ek die Bybel aanpas om by my "prentjie" van God in te pas? Of gaan ek my "prentjie" van God by die Bybel aanpas?